stanford-oval/wikipedia huggingface dataset:
קיליאן דיין
קריירת היאבקות מקצועית > Insane Championship Wrestling‏ (2013–2016, 2018)

אוקונור התאבק בהופעות מזדמנות עבור ארגון ההיאבקות הסקוטי ICW בין שנת 2009 לשנת 2012 במגוון גימיקים שונים, אך בנובמבר 2013 הוא חזר תחת שם הבמה ביג דאמו. דאמו ניצח את כריס רנפריו וזכה באליפות העולם במשקל כבד של ICW בעיר בלפסט ב-27 בפברואר 2016, במה שסימל את הפעם הראשונה שבה התואר מחליף ידיים מחוץ לגלאזגו. כמו כן, זכייה זו הפכה את דאמו לאלוף האירי הראשון שמחזיק בתואר זה. ב-31 ביולי 2016, דאמו הפסיד את התואר לאחר שנוצח על ידי ג'ו קופי.
ב-11 בנובמבר 2018, אוקונור (שעתה נודע בשם קיליאן דיין) חזר באופן חד פעמי לארגון, וניצח את מייקי וויפלאש.
קריירת היאבקות מקצועית > ארגונים עצמאיים (2014–2016)

בדצמבר 2014, דאמו איתגר ללא הצלחה את דרו גאלוויי לקרב על אליפות Evolve.
שנה לאחר מכן, הוא התאבק נגד המתאבקים המוכרים והגדולים של ארגון ההיאבקות היפני NJPW כמו טומוהירו אישי, הירושי טנהאשי ושינסקה נקאמורה, בנוסף להתמודדות מול תומאסו צ'אמפה. בשנת 2016, הוא התאבק מול מתאבקים בינלאומיים כמו רודריק סטרונג, דאלטון קאסל, ביג דאדי וולטר, מאט סיידל ועוד.
באוקטובר 2015, דאמו הופיע לראשונה בארגון ההיאבקות Global Force Wrestling‏ (GFW) במהלך טור ההופעות שלו לבריטניה, ובו הוא הפסיד לבראם.
קריירת היאבקות מקצועית > Total Nonstop Action Wrestling‏ (2016)

בינואר 2016, דאמו הופיע לראשונה עבור ארגון ההיאבקות TNA. ב-1 במרץ בפרק של התוכנית השבועית IMPACT Wrestling, ביג דאמו כשל בניסיונו לזכות באליפות מלך ההר של TNA לאחר שהפסיד לאריק יאנג. במסגרת האירוע TNA One Night Only: Joker's Wild, ששודר ב-4 במרץ, ביג דאמו וג'ימי האבוק הפסידו בקרב זוגות לדרו גאלוויי ומייק בנט. ב-8 במרץ בפרק של התוכנית השבועית IMPACT Wrestling, ביג דאמו השתתף בקרב על אליפות מלך ההר נגד אריק יאנג, ג'ימי האבוק, וויל אוספריי ובראם, שבסופו יאנג ניצח ושמר על התואר.
קריירת היאבקות מקצועית > WWE > Sanity‏ (2016–2019)

ביוני 2016, מקל חתם בארגון ההיאבקות האמריקאי, ה-WWE והחל להופיע בארגון הפיתוח, NXT. ב-19 באוקטובר של אותה השנה, ה-WWE הודיע שמקל חתם על חוזה פיתוח, כשהוא החל להתאמן ב-WWE Performance Center, שבאורלנדו, פלורידה. את הקרב הבכורה שלו בארגון ערך במופע של NXT שאינו שודר בטלוויזיה ב-11 בנובמבר, כשרשם ניצחון על ריץ' סוואן תחת שם הבמה דמיאן אוקונור. לאחר מכן, הוא החל להתחרות תחת שם הבמה דאמו.
ב-7 בדצמבר בפרק של התוכנית NXT, דאמו תקף את נו ויי חוסה והחל להראות סימנים של הצטוות לשורות קבוצת המתאבקים הנבלים, SAnitY. בחודש ינואר של שנת 2017, הוא החל להתאבק תחת שם במה חדש, קיליאן דיין. ב-18 בינואר בפרק של התוכנית NXT, דיין תקף את טיי דילינג'ר ולאחר מכן הצטרף רשמית לקבוצת SAnitY, זאת לאחר שהסכים לקבל את ג'קט הקבוצה של סוייר פלטון מאריק יאנג. שלושה שבועות לאחר מכן בתוכנית, דיין, יאנג ואלכסנדר וולף ניצחו את דילינג'ר, נו ויי חוסה ורודריק סטרונג. ברסלמניה 33, דיין הגיע עד לשלושת המתאבקים האחרונים בקרב הבאטל רויאל לזכרו של אנדרה הענק, אך הוא הודח מקרב זה על ידי הזוכה, מוג'ו ראולי. ב-19 ביולי בפרק של התוכנית NXT, דיין הפסיד לדרו מקינטייר בקרב אשר קבע את זהות המועמד לאליפות ה-NXT. הפסד זה סימל את ההפסד הטלוויזיוני הראשון שלו.
ב-28 במרץ 2018 בפרק של התוכנית NXT, דיין נמנה כאחד מששת המשתתפים בקרב הסולם של האירוע NXT TakeOver: New Orleans אשר קבע את אלוף צפון אמריקה הראשון של NXT. לעומת זאת, בקרב עצמו, שהתקיים ב-7 באפריל, הוא כשל בניסיונו לזכות בתואר. ב-18 באפריל בפרק של התוכנית NXT, דיין הפסיד בקרב ללא פסילות ללארס סאליבן.
במהלך הסופרסטאר שייק-אפ לשנת 2018, קבוצת SAnitY (מלבד ניקי קרוס) הועברה למותג סמאקדאון. הקבוצה ערכה את הופעת הבכורה שלה ברוסטר הראשי בתוכנית סמאקדאון ב-19 ביוני, כשהם תקפו את האוסוס. שבוע לאחר מכן, הם הפסידו לאוסוס וג'ף הארדי. ב-3 ביולי בפרק של התוכנית סמאקדאון, הקבוצה תקפה את הניו דיי (ביג אי, קופי קינגסטון ואקסבייר וודס). תקיפה זו הובילה לקרב שולחנות בין הקבוצות באירוע חוקי אקסטרים, שבו SAnitY ניצחה. ב-24 ביולי בפרק של התוכנית סמאקדאון, הקבוצות התמודדו פעם נוספת אחת מול השנייה, הפעם במסגרת טורניר אשר קבע את המועמדים לתואר אליפות הזוגות של סמאקדאון. בקרב בין הקבוצות, דיין ואלכסנדר וולף ייצגו את הקבוצה, אך הם הפסידו לניו דיי והודחו מהטורניר.
הקבוצה התמודדה בשני קרבות טלווזיונים נוספים במהלך שארית שנת 2018, בעוד שהיא התחרתה בעיקר בקרבות אשר אינם שודרו בטלוויזיה. לאחר היעדרות מן המרקע של כארבעה חודשים, SAnitY חזרה להופיע ב-2 באפריל בפרק של התוכנית סמאקדאון בקרב שבו היא הפסידה בקרב האנדיקאפ ספירות בכל מקום 3 נגד 1 למיז.
קריירת היאבקות מקצועית > WWE > החזרה לתחרות יחידנית (2019–2021)

כתוצאה מהסופרסטאר שייק-אפ לשנת 2019 קבוצת SAnitY התפרקה, זאת לאחר שאריק יאנג הועבר למותג Raw, בעוד שאלכסנדר וולף הועבר למותג NXT UK.
דיין רשם את החזרה שלו למותג NXT ב-16 במאי במהלך מופע של NXT שאינו שודר בטלוויזיה, שבו ניצח את ג'רמיין היילי. ב-3 ביולי בפרק של התוכנית NXT, פרומו על הגעתו של דיין שודר. הוא חזר באופן רשמי למותג זה שבועיים לאחר מכן, כשהוא תקף את מאט רידל, לאחר שהאחרון התמודד מול ארתורו רואס. התקיפה של דיין הובילה לקרב בינו לבין רידל ב-7 באוגוסט בפרק של התוכנית NXT. לעומת זאת, דיין תקף את רידל עוד לפני שהקרב החל. בספיישל NXT Super Tuesday II, שנערך ב-8 בספטמבר, דיין הפסיד לרודריק סטרונג. ב-15 בינואר 2021 בפרק של התוכנית 205 לייב, דיין ודרייק מאבריק ניצחו את קורט סטאליון ואוגוסט גריי בסיבוב הראשון של טורניר הזוגות לזכר דאסטי רודס. לעומת זאת, ב-27 בינואר בפרק של התוכנית NXT, הם כשלו בניסיונם להעפיל לשלב חצי הגמר, כאשר הם הפסידו לצמד MSK (נאש קרטר ווס לי) בשלב רבע הגמר. ב-27 באפריל, דיין ומאבריק הפסידו לאימפריום (פביאן אייכנר ומרסל ברטל). ב-18 במאי, דיין ניצח את אלכסנדר וולף. ב-8 ביוני, דיין הפסיד לאייזיאה "סוורב" סקוט. ב-25 ביוני, הוא שוחרר מהחוזה שלו כחלק מהקיצוצים בארגון.
חיים אישיים

ב-17 בינואר 2019, מקל נישא למתאבקת, הידועה יותר בשם הבמה שלה, ניקי קרוס.
אליפויות והישגים

הישגים בארגון ההיאבקות Count Wrestling - 3CW‏ 3
אליפות הזוגות של 3CW (פעם אחת)  - עם סקוט רנוויק
הישגים בארגון ההיאבקות Insane Championship Wrestling - ICW
אליפות העולם במשקל כבד של ICW (פעם אחת)
הישגים בארגון ההיאבקות Pride Wrestling
אליפות Pride Wrestling (פעם אחת)
הישגים במגזין ההיאבקות Pro Wrestling Illustrated - PWI
PWI דירג אותו במקום ה-119 מתוך 500 המתאבקים הטובים ביותר לשנת 2018
הישגים בארגון ההיאבקות Reckless Intent Wrestling
אליפות ההארדקור של Reckless Intent (פעם אחת)
אליפות במשקל כבד של Reckless Intent (פעם אחת)
הישגים בארגון ההיאבקות Scottish School of Wrestling - SSW
אליפות הזוגות של SSW (פעם אחת)  - עם סקוט רנוויק
הישגים בארגון ההיאבקות Scottish Wrestling Alliance - SWA
אליפות ליירד הזירה של SWA (פעם אחת)
אליפות הזוגות של SWA‏ (6 פעמים)  - עם סקוט רנוויק (4), פיט אוניל (1) ומיקן (1)
הישגים בארגון ההיאבקות Scottish Wrestling Entertainment - SWE
אליפות במשקל כבד של SWE (פעם אחת)
הישגים בארגון ההיאבקות What Culture Pro Wrestling - WCPW
אליפות WCPW (פעם אחת, האלוף הראשון)
הישגים בארגון ההיאבקות World Wide Wrestling League - W3L
אליפות במשקל כבד של W3L (פעם אחת)
אליפות הזוגות של W3L (פעם אחת)  - עם סקוט רנוויק
טורניר אליפות במשקל כבד של W3L
הישגים בארגון ההיאבקות World Wrestling Entertainment - WWE
פרסי סוף השנה של NXT (פעם אחת)
צמד השנה (2017)  - עם אלכסנדר וולף ואריק יאנג
הישגים בארגון ההיאבקות X Wrestling Alliance - XWA
האליפות הבריטית במשקל כבד של XWA (פעם אחת)
טורניר האליפות הבריטית במשקל כבד של XWA‏ (2014)
הערות שוליים

↑  טומי אנד, ביג דאמו ו"קרייזי" מארי דובסון הצטרפו למתחם האימונים של ה-WWE
↑  קיליאן דיין, הבוליווד בויז ועוד שוחררו מהחוזה שלהם
↑  ניקי קרוס וקיליאן דיין התחתנו
רון אסטיס

רונלד ג'ין "רון" אסטיס (באנגלית: Ronald Gene "Ron" Estes; נולד ב-19 ביולי 1956) הוא פוליטיקאי ומהנדס אמריקאי, המכהן כחבר בית הנבחרים של ארצות הברית מטעם מחוז הקונגרס הרביעי של מדינת קנזס, מאז אפריל 2017. אסטיס, חבר המפלגה הרפובליקנית, כיהן בשנים 2011–2017 כגזבר המדינתי של קנזס. אחרי התפטרותו של חבר הקונגרס מייק פומפאו מבית הנבחרים לשם מינויו לראש ה-CIA, נבחר אסטיס להחליפו בבחירות מיוחדות וב-25 באפריל 2017 הושבע לתפקידו.
ביוגרפיה

אסטיס נולד בטופיקה שבקנזס, דור חמישי למשפחה שערש הולדתה במדינה זו. הוא השלים לימודי תואר ראשון בהנדסה אזרחית ותואר שני במנהל עסקים מהאוניברסיטה הטכנולוגיה של טנסי, שם היה לחבר באחווה אומיקרון דלתא קפא, אגודת הכבוד הלאומית למנהיגות בארצות הברית. בקריירה העסקית שלו עבד בתפקיד ייעוץ ארגוני וניהול התעשיות התעופה והחלל, הנפט והגז, ובענפים אחרות כגון תעשיית הרכב. בשנת 2004 נבחר אסטיס לגזבר המחוזי במחוז סדג'וויק (Sedgwick), בו שוכנת עיר הולדתו ויצ'יטה, וב-2008 נבחר מחדש. במהלך קריירתו הפוליטית היה חבר באיגוד גזברי מחוזות קנזס ושימש כסגן יושב ראש המפלגה הרפובליקנית בקנזס.
בבחירות אמצע הכהונה ב-2010 התמודד לתפקיד גזבר מדינת קנזס נגד הגזבר המכהן מטעם המפלגה הדמוקרטית, דניס מקיני. אסטיס היה האדם הראשון מוויצ'יטה שנבחר לתפקיד ציבורי ברמה המדינתית בקנזס מזה שני עשורים. בבחירות 2014 נבחר לתקופת כהונה שנייה. כגזבר המדינה אסטיס ניהל תקציב בן למעלה מ-24 מיליארד דולר אמריקני. בראש מעייניו הציב את החשיפה של כסף ללא בעלים עבור תושבי קנזס, כגון כספים מחשבונות בנק שננטשו. בשנת 2016 הצהיר אסטיס כי מאז 2010 השיב משרדו 100 מיליון דולר בצורת כספים שלא נתבעו בידי גורם כלשהו. במהלך הבחירות לנשיאות ארצות הברית 2016, בפברואר טרם יום הבחירות הנשיאותיות, הביע אסטיס תמיכה רשמית במועמדותו של הסנאטור מרקו רוביו מפלורידה. אסטיס הוסיף להיות חבר בחֶבֵר האלקטורים, ואת קולו העניק למועמד הרפובליקני דונלד טראמפ.
מייק פומפאו, שייצג את מחוז הקונגרס הרביעי של קנזס בבית הנבחרים של ארצות הברית, התפטר מתפקידו ב-23 בינואר 2017 אחרי שמונה למנהל סוכנות הביון המרכזית. ב-9 בפברואר זכה אסטיס במועמדות המפלגה הרפובליקנית לקראת הבחירות המיוחדות שנערכו לשם בחירת מחליפו של פומפאו. אסטס זכתה ב-66 מתוך 126 קולות בכנס מיוחד של המפלגה הרפובליקנית באוניברסיטת פרינדס. יריבו הדמוקרטי היה ג'יימס תומפסון, יוצא צבא ועורך דין מוויצ'יטה. מועמדותו של אסטיס נתמכה בידי בכירים רפובליקנים רבין, בהם דונלד טראמפ, מייק פנס, טד קרוז, פול ראיין וסם בראונבק. ועדת הקונגרס הרפובליקנית הלאומית תרמה 92,000 דולר, בין השאר לתעמולת בחירות עבור אסטיס, שציירה את יריבו תומפסון כתומך בהפלות דרך כספי משלם המיסים. על פי דיווחי גיוסי תרומות מ-10 באפריל 2017, אסטיס גייס 459 אלף דולר ותומפסון גייס 292 אלף. ב-11 באפריל אסטיס נבחר אל הקונגרס עם 52.2% מקולות הבוחרים.
ב-25 באפריל 2017 אסטיס הושבע לתפקידו. ניצחונו בבחירות המיוחדות הקנה לו את שארית כהונתו של פומפאו בקונגרס ה-115 של ארצות הברית, ובבחירות 2018 נבחר לתקופת כהונה מלאה. הוא תומך בביטול חוק הגנת החולה וטיפול בר השגה, בקטיעת המימון הפדרלי למוסד ההפלות "הורות מתוכננת", ובתיקון לחוקת ארצות הברית לאיזון תקציב המדינה הפדרלי. בדצמבר 2020 נמנה אסטיס בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקת ארצות הברית.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  County Treasurer Estes to run for same office at state level, באתר The Wichita Eagle‏, 29 בינואר 2010 (באנגלית)
↑  בריאן לורי, Republican Selzer to be next Kansas insurance commissioner, באתר The Wichita Eagle‏, 4 בנובמבר 2014 (באנגלית)
1 2  Estes a Stalwart but Unflashy Conservative, באתר Roll Call‏, 12 באפריל 2017 (באנגלית)
↑  האנטר וודול, Missouri and Kansas Electoral College voters pick Trump, despite protests, באתר The Kansas City Star‏, 19 בדצמבר 2016 (באנגלית)
↑  דיון לפלר, Estes wins GOP nomination for Pompeo seat, באתר The Wichita Eagle‏, 9 בפברואר 2017 (באנגלית)
↑  האנטר וודול, Trump tweets support for Ron Estes on special election day in Kansas’ 4th District, באתר The Kansas City Star‏, 11 באפריל 2017 (באנגלית)
↑  דייב ויגל, Republicans undertake unexpected rescue mission in deep red Kansas, באתר וושינגטון פוסט, 10 באפריל 2017 (באנגלית)
↑  קודי פנוויק, Kansas Special Election: Republican Ron Estes Wins House Seat In Tight Race, באתר patch.com‏, 11 באפריל 2017 (באנגלית)
↑  מייקל ר. בלוד וניקולס ריקרדי, Biden officially secures enough electors to become president, באתר AP‏, 5 בדצמבר 2020 (באנגלית)
↑  הניו יורק טיימס, ביהמ"ש העליון בארה"ב דחה את התביעה של טקסס נגד תוצאות הבחירות, באתר הארץ, 12 בדצמבר 2020
| --- | --- |
בקרת זהויות :  US Congress: E000298
מייק בוסט

מייקל ג'וזף בוסט (באנגלית: Michael Joseph Bost; נולד ב-30 בדצמבר 1960) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס ה-12 של מדינת אילינוי, ברציפות מאז 2015. טרם היבחרו אל הקונגרס האמריקאי בבחירות 2014, היה בוסט חבר בית הנבחרים המדינתי של אילינוי בין השנים 1995–2015. לוחם אש במקצועו.
ביוגרפיה

בוסט התחנך על ברכי זרם הבפטיזם השלים את לימודיו התיכוניים בבית הספר התיכון שבעיר הולדתו מרפיסבורו. הוא למד באקדמיה המוסמכת לכבאים של אוניברסיטת אילינוי באורבנה-שמפיין, ומאוחר יותר נהפך ללוחם אש מקצועי. הוא שירת בחיל הנחתים של ארצות הברית בין השנים 1979–1982. בוסט ניהל בית עסק להובלות ששכן במרפיסבורו במשך עשר שנים. מאז 1989, בוסט ורעייתו טרייסי מחזיקים ומפעילים את "מכון היופי הבית הלבן" במרפיסבורו. מ-1984 עד 1988 היה בוסט חבר במועצת מחוז ג'קסון, בשנים 1989–1992 היה גזבר העירייה, ועד להיבחרו לבית המחוקקים המדינתי ב-1994 היה נאמן במועצת העירייה.
בוסט נבחר לראשונה לבית הנבחרים של אילינוי (אנ') בנובמבר 1994, זאת לאחר שמסע הבחירות שלו ב-1992 לבית הנבחרים המדינתי נחל כישלון. בקמפיין שניהל ב-1994 ניצב מול ג'רלד הוקינס המכהן, וזכה לתמיכתו של העיתון המשפיע "שיקגו טריביון".
במאי 2012 קיבלו חברי בית הנבחרים של אילינוי עשרים דקות בלבד לבחון הצעת חוק בת 200 עמודים לשיפור תנאי פנסיה ולהצביע עליה, לאחר שתוקנה ברגע האחרון. בנאום ויראלי בו זעם בוסט באולם מליאת בית הנבחרים אמר: ”הצעות החוק הארורות האלה שיוצאות מכאן כל הזמן [...] בשנייה האחרונה ואני צריך לנסות ולפענח כיצד עליי להצביע עבור אנשיי. חאלס! אני מרגיש שמישהו מנסה להימלט ממצרים! 'שלח את עמי'!” יריביו לעגו להתפרצותו הנזעמת אם כי רבים ממצביעיו – לפי NPR – מצאו היגיון בזעמו. מאוחר יותר הסביר כי זעם על האופן בו המחוקקים העבירו את הצעת החוק ועל משילותו של פט קווין (אנ') באילינוי.
בבחירות 2014 זכה בוסט במועמדות המפלגה הרפובליקנית לייצוג מחוז הקונגרס ה-12 של אילינוי בבית הנבחרים של ארצות הברית. ביום הבחירות הכלליות ניצב בפני ויליאם אנייארט (אנ'), נציג המחוז המכהן ומועמד המפלגה הדמוקרטית. על אף שמבחינה היסטורית מחוז הקונגרס ה-12 נוטה לטובתם של הדמוקרטים, מאז הבחירות לנשיאות ארצות הברית 2012 – בהן זכה הנשיא ברק אובמה במחוז בפער זעום בן 2% בלבד – התחזקה המגמה הרפובליקנית במחוז. בוסט ניצל את חוסר הפופולריות של מושל אילינוי פט קווין במחוז, וברקע תחזיות שצפו מהפך פוליטי במחוז, גבר בוסט על אנייארט כשגרף 53% מקולות הבוחרים.
ב-3 בינואר 2015 בוסט הושבע לתפקידו. בקונגרס ה-117 מכהן כחבר בוועדה לענייני חיילים משוחררים של בית הנבחרים.
הערות שוליים

↑  FINAL ILLINOIS HOUSE ENDORSEMENTS, באתר שיקגו טריביון, 21 באוקטובר 1994 (באנגלית)
↑  Bost rant on House floor goes viral, באתר THE SOUTHERN‏, 30 במאי 2012 (באנגלית)
↑  ג'ייקוב מקלילנד, Ranting And Throwing Papers: An Angry Candidate Runs For Congress, באתר NPR‏, 25 באוקטובר 2014 (באנגלית)
↑  Meet Mike Bost, a Must-Watch Freshman Congressman, באתר NBC News‏, 17 בנובמבר 2014 (באנגלית)
↑  קווין מקדרמוט, Paper-flinging Illinois candidate Mike Bost being highlighted by national Republicans, באתר St. Louis Post-Dispatch‏, 26 במאי 2014 (באנגלית)
↑  דרק ויליס, Tracking House Elections and the G.O.P. Majority, באתר הניו יורק טיימס, 3 בנובמבר 2014 (באנגלית)
| --- | --- |
בקרת זהויות :  SNAC: w6mh8fm2  US Congress: B001295
ג'ון ג'ויס

ג'ון פטריק ג'ויס (באנגלית: John Patrick Joyce; נולד ב-8 בפברואר 1957) הוא פוליטיקאי ודרמטולוג אמריקאי המכהן כחבר בית הנבחרים של ארצות הברית מטעם מחוז הקונגרס השלושה-עשר של קהיליית פנסילבניה. הוא מכהן בתפקיד מטעם המפלגה הרפובליקנית.
ג'ויס סיים תואר ראשון באוניברסיטת המדינה של פנסילבניה ולאחר מכם למד בפקולטה לרפואה של אוניברסיטת טמפל. הוא השלים את התמחותו בבית החולים ג'ונס הפוקינס השוכן באוניברסיטת ג'ונס הופקינס. לאחר שסיים את התמחותו הרפואית, הוא המשיך לעסוק ברפואה כמדריך קליני בבית החולים ג'ונס הופקינס. ג'ויס עבד לאחר מכן עם צי ארצות הברית בב בית החולים פורטסמות' של הצי בווירג'יניה במהלך מלחמת המפרץ.
במהלך בחירות 2018 בארצות הברית ניהל ג'ויס מסע בחירות לבית הנבחרים של ארצות הברית מטעם מחוז הקונגרס ה-13 של פנסילבניה. ג'ויס זכה בבחירות הרפובליקניות המקדימות כשהוא גובר על שבעה מועמדים אחרים כשלו 22% מהקולות. הוא זכה בבחירות הכלליות כשגבר על ברנט אוטאוויי, מועמד המפלגה הדמוקרטית, עם 70.5% מהקולות.
הערות שוליים

↑  Primary Preview: 13th Congressional District, באתר cumberlink.com‏, 12 במאי 2018 (באנגלית)
↑  Blair dermatologist announces bid for 13th District, באתר Altoona Mirror‏, 20 במרץ 2018 (באנגלית)
| --- | --- |
בקרת זהויות :  US Congress: J000302
ג'ויס בייטי

ג'ויס מרי בייטי (באנגלית: Joyce Marie Beatty; נולדה ב-12 במרץ 1951) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס השלישי של מדינת אוהיו ברציפות מאז 2013. בייטי, חברת המפלגה הדמוקרטית, כיהנה טרם היבחרה לקונגרס כסגנית נשיא בכירה ליישוג והתקשרות באוניברסיטת המדינה של אוהיו. בשנים 1999–2008 הייתה חברת בית הנבחרים המדינתי באוהיו, שם הייתה מנהיגת המיעוט הדמוקרטי.
ביוגרפיה

בייטי נולדה בדייטון שבאוהיו. היא בעלת תואר ראשון בתורת הנאום מ"אוניברסיטת המדינה המרכזית" השוכנת בעיר וילברפורס, ובשנת 1975 השלימה לימודי תואר שני בייעוץ פסיכולוגי באוניברסיטת רייט סטייט. כמו כן, היא למדה ברמת דוקטורט באוניברסיטת סינסינטי. בייטי שימש כמנהלת שירותי בריאות ושירותי אנוש במחוז מונטגומרי, כאחראית על מיסוי שירותי הבריאות של המחוז ועל בתי האבות באזור. בשנת 2003 קיבלה תואר דוקטור לשם כבוד מהאוניברסיטה הדומיניקנית באוהיו. בייטי הייתה צירה עבור ג'ון קרי במשלחת אוהיו אל כינוס הוועדה הדמוקרטית הלאומית בבוסטון במהלך הבחירות לנשיאות ארצות הברית 2004. בייטי נשואה לעורך הדין וחבר בית המחוקקים המדינתי לשעבר אוטו בייטי ג'וניור. בעבר עבדה כדוברת עבור האיגוד הלאומי לקידום אנשים צבעוניים. במרוצת השנים הייתה חברה במספר ועדים מדינתיים ומועצות לאומיות, בהם הוועדה הדמוקרטית באוהיו ואגודת הבריאות האמריקאית.
בשנת 1999, חבר בית הנבחרים המדינתי ובעלה של בייטי, אוטו בייטי ג'וניור, פרש מהחיים הפוליטיים. מחוז הבחירה ה-21 נותר ריק בעקבות החלטתו לפרוש מוקדם מכהונתו למען קריירה במגזר הפרטי, ורעייתו ג'ויס מונתה למלא את מקומו באופן ארעי. בשנת 2000 נבחרה לתקופת כהונה מלאה עם 82% מהקולות. לאחר חלוקה מחדש של מחוזות הבחירה, היא החליטה להתמודד במחוז הבחירה ה-27 של אוהיו, שם נבחרה מחדש בשנת 2002 פעם נוספת עם 82% מהקולות. גם ב-2004 וב-2006 נבחרה בקלות מחדש, אך במהלך 2008 לא יכלה להתמודד מחדש בשל הגבלות כהונה. במשך שנה, מ-2007 עד השנה העוקבת, הייתה מנהיגת סיעת המיעוט בבית הנבחרים של אוהיו, ובכך נהייתה לאישה הראשונה שהנהיגה סיעה בבית הנבחרים המדינתי בהיסטוריה של אוהיו.
ב-6 במרץ 2012 הביסה בייטי את חברת הקונגרס לשעבר מרי ג'ו קילרוי (אנ'), את חברת מועצת העיר קולומבוס פריסילה טייסון ואת נחבר בית הנבחרים המדינתי טד סלסטי, עם 38% מקולות הבוחרים. בכך נבחרה למועמדת המפלגה הדמוקרטית לייצוג מחוז הקונגרס השלישי של אוהיו בבית הנבחרים האמריקאי. בבחירות הכלליות גברה על כריס לונג, מועמד המפלגה הרפובליקנית, וגרפה 68.3% מקולות הבוחרים. בבית הנבחרים היא בעד הזכות להפיל, נגד ביטול חוק הגנת החולה וטיפול בר השגה, והצביעה בעד הצעת חוק לגידור בסך 1.3 מיליארד דולר אמריקני לאורך גבול ארצות הברית–מקסיקו.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  קלאודיו א. קבררה, Black Woman Wins Ohio Primary, Could Make History in Nov., באתר The Root‏, 8 במרץ 2012 (באנגלית)
↑  מרטי שלאדן, Democrats Beatty, Harper pull no punches at congressional debate, באתר קולומבוס דיספאץ', 2 בפברואר 2020 (באנגלית)
| --- | --- |
בקרת זהויות :  LCCN: no2021088354  SNAC: w65x6rwq  US Congress: B001281  VIAF: 1007162783899466280009   WorldCat (עם VIAF): 1007162783899466280009
ורן ביוקנן

ורנון גייל ביוקנן (באנגלית: Vernon Gale Buchanan; נולד ב-8 במאי 1951) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס ה-16 של מדינת פלורידה, מאז 2007. עד 2013 היה נציגו של מחוז הקונגרס ה-13. ביוקנן, השלישי ברשימת חברי הקונגרס האמידים ביותר, מייצג מחוז בחירה השוכן במרכז מדינת פלורידה ובו הערים המרכזיות הן סרסוטה ובריידנטון.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  Remarks by the President at Vern Buchanan for Congress Reception, מאורכב מאתר הבית הלבן, 24 באוקטובר 2006 (באנגלית)
↑  GOP launches rescue mission in Florida race, באתר NBC News‏, 20 באוקטובר 2006 (באנגלית)
| --- | --- |
בקרת זהויות :  SNAC: w6r60h4q  US Congress: B001260
אנדי ביגס

אנדרו סטיבן ביגס (באנגלית: Andrew Steven Biggs; נולד ב-7 בנובמבר 1958) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס החמישי של מדינת אריזונה, ברציפות מאז 2017. ביגס, חבר המפלגה הרפובליקנית, נבחר לראשונה אל הקונגרס של ארצות הברית ב-2016 לאחר 14 שנות כהונה בבית המחוקקים של אריזונה – תחילה בבית הנבחרים המדינתי (2011-2003) ולאחר מכן בסנאט של אריזונה (2017-2011). במהלך הקונגרס ה-116 של ארצות הברית, שהתכנס בשנים 2019–2021, היה יו"ר שדולת החירות בבית הנבחרים – המאגדת בתוכה את השמרנים ביותר שבחברי הסיעה הרפובליקנית בקונגרס.
ביוגרפיה

אנדרו סטיבן ביגס נולד בנובמבר 1958 בטוסון שבאריזונה. בצעירותו יצא ביגס לשליחות במיסיון של הכנסייה המורמונית ביפן, שם למד לדבר יפנית רהוטה. בשנת 1982 השלים באוניברסיטת בריגהאם יאנג לימודי תואר ראשון בלימודי אסיה, וכעבור שנתיים קיבל תואר שני במשפטים מאוניברסיטת אריזונה. ב-1999 היה למוסמך במדע המדינה מאוניברסיטת המדינה של אריזונה. טרם כניסתו לפוליטיקה של ארצות הברית עבד כעורך דין בחברה השוכנת בעיר הובס שבניו מקסיקו, זאת בטרם התיישב בפיניקס בירת אריזונה, שם עבד כתובע פלילי. בשנת 1993 זכה ביגס בעשר מיליון דולר אמריקאי בהגרלה של "American Family Publishers". הוא הופיע בפרסומת טלוויזיונית עם דיק קלארק ואד מקמהון כדי לקדם את ההגרלות.
בבחירות 2002 התמודד ביגס לבית הנבחרים המדינתי של אריזונה במחוז הבחירה ה-22. שלושת נציגי המחוז עזבו כל אחד בדרכו את בית המחוקקים: המחוקק הדמוקרטי ריצ'רד מירנדה התמודד לסנאט של אריזונה ועמיתו הדמוקרטי וג'ון לורדו התמודד במחוז הבחירה ה-13 השכן, והנציג הרפובליקני אדי פרנסוורת' עבר למחוז הבחירה ה-30. ביגס סיים במקום השני בבחירות המקדימות של המפלגה הרפובליקנית עם 5,778 קולות. ביום הבחירות הכלליות נבחר אל בית הנבחרים של אריזונה והחל את כהונתו בינואר 2003. הוא הוסיף להיבחר בשנים שלאחר מכן, עד שב-2010 נבחר לסנאט של אריזונה. בשנים 2013–2017 היה נשיא הסנאט.
בבחירות 2016 התמודד ביגס אל בית הנבחרים של ארצות הברית במחוז הקונגרס החמישי של אריזונה כדי להחליף את הנציג הפורש מאט סלמון (אנ'). המחוז כולל את רוב העמק המזרחי של אריזונה, מכסה את מרבית הערים מסה וצ'נדלר, את כל העיירה קווין קריק ואת עיר ביתו של ביגס, גילברט. ביגס ניצח את כריסטין ג'ונס בפריימריז הרפובליקני בפער של 27 קולות בלבד, מה שהוביל לספירה אוטומטית חוזרת של הקולות בתומה הוכרז ביגס כמנצח. ניצחונו בבחירות המקדימות הבטיח למעשה את היבחרו לקונגרס בבחירות הכלליות: מחוז הקונגרס החמישי יוצג בידי רפובליקנים בלבד, למעט קנדציה אחת בת שנתיים, ברציפות מאז 1953. עם התכנסות הקונגרס ה-114 של ארצות הברית הושבע לבית הנבחרים האמריקאי.
במהלך מגפת הקורונה בארצות הברית התנגד ביגס לעטיית מסכות רפואיות כאמצעי לבלימת התפרצות מחלת נגיף קורונה 2019, ועודד את תושבי אריזונה שלא לעטות אותן. ביולי 2020 צייץ בטוויטר כי לא ניתן לסמוך על אנתוני פאוצ'י או על דברה בירקס (אנ'), קרא לפזר את כוח המשימה של הבית הלבן לנגיף הקורונה, והטיל ספק בנתונים על אודות האשפוזים של חולי קורונה תוך הגדרת הסגר בן-החודשיים שהטיל מושל אריזונה דאג דוסי כ"תוצאה של היסטריה של דמוקרטים שמאלנים". בסוגיות אחרות, ביגס דוחה את הקונצנזוס המדעי בדבר שינוי האקלים וטען כי אינו מאמין בהתחממות הגלובלית. הוא מתנגד להפלות, תומך בזכות לשאת נשק, והביע את תמיכתו בבניית חומת טראמפ בגבול ארצות הברית–מקסיקו.
ביגס נמנה בין השמרנים שבחברי הקונגרס, ונחשב לתומך נלהב של נשיא ארצות הברית לשעבר דונלד טראמפ. בשנת 2020 הצטרף ביגס לעמיתו פול גוסאר בסרטון הטוען ללא ביסוס כי חלה הונאת בחירות נרחבת במהלך הבחירות לנשיאות ארצות הברית 2020. הם טענו שנפל דופי במכונות ההצבעה באיזונה, וביגס טען שניתן היתר למשקיפי קלפיות להשתתף בספירות קולות בדטרויט. השניים תבעו עריכת ביקורת על ספירת הקולות במחוז מריקופה, ובדצמבר 2020 נמנה בין 126 רפובליקנים שדרשו מבית המשפט העליון של ארצות הברית לבטל את תוצאות הבחירות בג'ורג'יה, ויסקונסין, מישיגן ופנסילבניה ובכך לדחות את ניצחונו של ג'ו ביידן בבחירות לנשיאות.